b'\n_START_ARTICLE_\nHolmen (Stavanger)\n_START_PARAGRAPH_\nHolmen er i hovedsak brukt om omr\xc3\xa5det omkring Skansen, \xc3\x98vre og Nedre Holmegate i sentrum av Stavanger. Det er et omr\xc3\xa5de med forretningsbygg, butikker, boliger, utesteder, restauranter og hoteller. Navnet Holmen er fra Kuholmen, som var en holme som omfattet Skansen.\n_START_SECTION_\nKuholmen\n_START_PARAGRAPH_\nKuholmen var grovt regnet omr\xc3\xa5det nord for en linje fra der \xc3\x98vre Holmegate starter p\xc3\xa5 Skagenkaien, til krysset mellom \xc3\x98vre Holmegate og Valberggaten, s\xc3\xa5 til krysset med Nedre Holmegate, ut p\xc3\xa5 parkeringsplassen ved de R\xc3\xb8de Sj\xc3\xb8hus, og til slutt rett nordover._NEWLINE_Det var en bro mellom Holmen og land. Sundet mellom Kuholmen og land ble tidlig p\xc3\xa5 1700-tallet fylt igjen. Buktene omkring utfyllingen ble kalt S\xc3\xb8ylen (i s\xc3\xb8rvest) og Vigen (i nord\xc3\xb8st). Vigen ble senere til B\xc3\xb8rrevigen, trolig oppkalt etter B\xc3\xb8rre Valentinsen som hadde en stor eiendom innerst i vika midt p\xc3\xa5 1700-tallet. B\xc3\xb8rrevika er i dag i hovedsak parkeringsplassen for De r\xc3\xb8de sj\xc3\xb8hus. Tilsvarende er B\xc3\xb8rrehaugen der h\xc3\xb8yblokka ble bygget i 1968-1969. Etter at S\xc3\xb8ylen ble gjenfylt ble dette omr\xc3\xa5det kalt for Holmenallmenningen, og det ble bygget en brygge. Den l\xc3\xa5 like s\xc3\xb8r for dagens Victoria hotell._NEWLINE_Omr\xc3\xa5det omkring s\xc3\xb8rvestsiden av Nedre Holmegate het Vinterhagen. Navnet dukker opp i kilder f\xc3\xb8rste gang i 1705. Her var det en br\xc3\xb8nn med en pumpe, der en del av befolkningen p\xc3\xa5 Kuholmen hentet vann. De \xc3\xb8vrige m\xc3\xa5tte opp i byen til Timiantorget eller Torget for \xc3\xa5 f\xc3\xa5 vann, da br\xc3\xb8nnen bare h\xc3\xb8rte til noen f\xc3\xa5 av husene._NEWLINE_I f\xc3\xb8rste halvdel av 1800-tallet hadde en bryggene (allmenningene): Holmenbryggen i \xc3\xb8stenden av Nordb\xc3\xb8gata (trolig den som p\xc3\xa5 1700-tallet ble kalt Konsumpsjonsbryggen), Tollbodbryggen i vest (i s\xc3\xb8rvestenden av Skansegata) og Nordb\xc3\xb8bryggen i nord. _NEWLINE_Kuholmen var p\xc3\xa5 1600-tallet i hovedsak eid av byen. Den var stykket opp i mange eiendommer, der den som leide tomter m\xc3\xa5tte betale leie ("grunnleie") til byfogden. Grunnleien var en slags festeavgift. Byen mottok grunnleie fra 39 eiendommer i 1719 og 45 eiendommer p\xc3\xa5 Kuholmen i 1741._NEWLINE_Siden er det fylt ut mye i fjorden. Det har gitt plass til mange kaier og bygninger.\n_START_SECTION_\nSkansen\n_START_PARAGRAPH_\nP\xc3\xa5 Skansen var byens festning \xe2\x80\x93 blokkhuset, med kanoner og vakter. Det tjente b\xc3\xa5de som utsiktspost og skytterstilling. N\xc3\xa5r det ble bygget f\xc3\xb8rste gang vet vi ikke. I 1622 ble det vedtatt at blokkhuset p\xc3\xa5 Kuholmen skulle gjenoppbygges. _NEWLINE_Skansen besto av to batterier som ble kalt for "Hjelperen" nede ved sj\xc3\xb8en og hovedforskansingen "Pr\xc3\xb8vestenen" ovenfor. _NEWLINE_Det var 12 stykk s\xc3\xa5kalte 12 punds kanoner som ble installert tidlig p\xc3\xa5 1800-tallet av Stavanger by. De ble bare brukt til \xc3\xa5 skyte salutt med i anledning kongens f\xc3\xb8dselsdag. Det ble da brukt 2,5 pund krutt. _NEWLINE_Kanonene ble kassert i 1840 da fire menn i Stavanger ble stilt for krigsrett for \xc3\xa5 nekte \xc3\xa5 skyte med dem. De ble frikjent fordi kanonene var livsfarlige \xc3\xa5 skyte med.\n_START_SECTION_\nHolmenbrannen\n_START_PARAGRAPH_\n13. mars 1860 var det storbrann ("Holmenbrannen"). Det brant opp 210 bygninger nord for en linje trukket fra Sj\xc3\xb8en i \xc3\x98sterv\xc3\xa5g, like s\xc3\xb8r for Salvagergata, over til Steinkargata, opp til Kirkegata over Valberget til Skagen. 2000 mennesker ble husl\xc3\xb8se, men det gikk ingen menneskeliv tapt. Brannen oppstod i \xc3\x98sterv\xc3\xa5g og bredte seg nord- og vestover til Valberget og Holmen. Etter brannen ble gatel\xc3\xb8pene endret i omr\xc3\xa5det. Veiene ble laget bredere for \xc3\xa5 motvirke at branner skulle bre seg s\xc3\xa5 lett, og blant annet Breigata ble anlagt.'